भाजपा के नेताओं का चेहरा हो गया उजागर : संजय
पटना|प्रदेश जदयूके मुख्य प्रवक्ता संजय सिंह ने कहा कि विधानसभा में भाजपा के सदस्यों के व्यवहार से पार्टी का चाल, चरित्र और चेहरा उजागर हो गया है। सदन में खुलेआम बीजेपी के विधायकों ने कुर्सी और मेज पटके। मंत्री अब्दुल जलील मस्तान के बयान की सबने निंदा की है। मुख्यमंत्री नीतीश कुमार ने भी उनके इस बयान को अमर्यादित बताया है। कांग्रेस के नेताओं ने भी पार्टी की तरफ खेद जताया है। फिर भी बीजेपी के नेता हाय-तौबा मचा रहे हैं। लोकतंत्र में इस तरह का आचरण निंदनीय है। सुशील मोदी को अपने नेताओं की हरकत और बयानों को भी देखना चाहिए। साक्षी महाराज, योगी आदित्यनाथ और गिरिराज सिंह जैसे नेता अपने बयानों से पूरे समाज में जहर फैला रहे हैं। मोदी को उनका बयान फूलों जैसा लगाता है। साक्षी महाराज कब्रिस्तान को जगह की बर्बादी बता रहे हैं। भाजपा नेता समाज को तोड़ना चाहते हैं, लेकिन मोदी को पता होना चाहिए कि भारत जितना हिन्दुओं का है, उतना ही मुसलमानों का भी है।
hin_Deva hin_Deva